בשנת 2006 הוציאה סלייר אלבום פוליטי במיוחד בשם "Christ Illusion" ("אשליית ישו"), אשר כמעט כל השירים בו הם שירים פוליטיים עם מסרים בוטים במגוון נושאים, רובם קשורים בפיגועי 11 בספטמבר ובמלחמה בטרור: השיר "Flesh Storm" דן בבולמוס התקשורתי של זוועות מלחמה, ככל הנראה הכוונה היא למלחמות באפגניסטן ובעיראק. השיר "Eyes Of The Insane" ("עיני המטורף") עוסק בחייל אשר נרדף על ידי פניהם של האנשים שהרג, ואילו השיר "Conference" הוא שיר שנאה נגד ממשלת ארצות הברית.